Predkladacia správa

                                                                  
Iniciatívu, smerujúcu k uzavretiu Dohody medzi vládou Slovenskej republiky a vládou Maďarskej republiky o vykonávaní Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave (ďalej len “dohoda”) ako prvá vyvinula maďarská strana, ktorá v marci 2000 zaslala slovenskej strane návrh dohody spolu s návrhom Zmluvy medzi Slovenskou republikou a Maďarskou republikou o hraničnom vybavovaní v cestnej, železničnej a vodnej doprave (ďalej len “zmluva”).
V súvislosti s prípravou textu dohody a textu zmluvy bola vymenená korešpondencia medzi vecnými gestormi Ministerstvom vnútra Slovenskej republiky a Ministerstvom vnútra Maďarskej republiky. V priebehu rokov 2001 - 2002 sa uskutočnilo osem kôl expertných rokovaní. Ich výsledkom je predložený návrh dohody.
Predkladaná dohoda vychádzajúc z článku 3 ods. 2 zmluvy upravuje zriadenie hraničných vybavovacích miest v cestnej, železničnej a vodnej doprave, ich prevádzkový čas a vybavovacie priestory. Dohoda ďalej vo svojich ustanoveniach upravuje pravidlá stráženia hraničných vybavovacích miest a služobných miestností na hraničných vybavovacích miestach s obmedzenou dobou prevádzky po prevádzkovej dobe na území štátu druhej zmluvnej strany, ako aj zriadenie spoločných kontaktných pracovísk.
Cieľom dohody je uľahčiť a urýchliť hraničné vybavovanie na štátnej hranici v cestnej, železničnej a vodnej doprave do času realizácie opatrení vyplývajúcich z predpokladaného pristúpenia Slovenskej republiky a Maďarskej republiky k Schengenskej dohode zo dňa 14. júla 1985, na základe ktorej dôjde k zrušeniu kontrol na štátnych hraniciach.
Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí  Slovenskej republiky v súlade s platnými predpismi.
Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  			       
Predložený návrh dohody nemá finančný, ekonomický a environmentálny vplyv a nemá vplyv na zamestnanosť.